KOMISIJOS REGLAMENTAS (EB) Nr. 1576/2007
2007 m. gruodžio 21 d.
iš dalies keičiantis Reglamentą (EB) Nr. 92/2005, įgyvendinantį Europos Parlamento ir Tarybos reglamento (EB) Nr. 1774/2002 nuostatas dėl gyvūninės kilmės šalutinių produktų pašalinimo ar panaudojimo būdų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 4 straipsnio 2 dalies e punktą, 5 straipsnio 2 dalies g punktą ir 6 straipsnio 2 dalies i punktą,
kadangi:
(1)
2005 m. sausio 19 d. Komisijos reglamente (EB) Nr. 92/2005, įgyvendinančiame Europos Parlamento ir Tarybos reglamento (EB) Nr. 1774/2002 nuostatas dėl gyvūninės kilmės šalutinių produktų pašalinimo ar panaudojimo būdų ir iš dalies pakeičiančiame jo VI priedą dėl biodujų transformavimo ir lydytų taukų perdirbimo (2), nustatytos gyvūninės kilmės šalutinių produktų pašalinimo ar panaudojimo tam tikrų alternatyvių metodų įgyvendinimo taisyklės (toliau - alternatyvūs metodai).
(2)
Visų pirma Reglamento (EB) 92/2005 4 straipsnyje reikalaujama ženklinti tam tikras medžiagas, gaunamas panaudojus alternatyvius metodus, ir nustatomas leistinas tokių medžiagų galutinis panaudojimas. Reglamente (EB) Nr. 1774/2002, iš dalies pakeistame Komisijos reglamentu (EB) Nr. 1432/2007 (3), nustatytos suderintos gyvūninės kilmės šalutinių produktų ženklinimo taisyklės, kurios padeda tinkamai atpažinti tuos produktus ir leidžia juos lengviau atsekti. Todėl Reglamento (EB) Nr. 92/2005 4 straipsnio 1 dalies nuorodą į Reglamento (EB) Nr. 1774/2002 VI priedą reikėtų atitinkamai iš dalies pakeisti.
(3)
Remiantis 2004 m. birželio 2 d. priimta Europos maisto saugos tarnybos mokslinės grupės biologinių pavojų klausimais nuomone dėl „Biodyzelino proceso - saugaus 1 kategorijos gyvūninės kilmės šalutinių produktų (GKŠP) panaudojimo metodo“ (4) reikėtų sudaryti papildomas 1 kategorijos, 2 kategorijos ir 3 kategorijos medžiagų galutinio panaudojimo galimybes, laikantis Reglamente (EB) Nr. 1774/2002 nustatytų bendrųjų principų. Taip pat reikėtų leisti biodyzeliną, pagamintą laikantis Reglamento (EB) Nr. 92/2005 IV priedo nuostatų, deginti stacionariuosiuose arba mobiliuosiuose varikliuose.
(4)
Visų pirma, dabar reikėtų išduoti leidimą produktų, susidarančių apdorojus 1 kategorijos medžiagą, sąvartynui tose teritorijose, kurioms buvo išduotas leidimas pagal 1999 m. balandžio 26 d. Tarybos direktyvą 1999/31/EB dėl atliekų sąvartynų (5).
(5)
Reglamento (EB) Nr. 92/2005 5 straipsnyje nustatytos tam tikros konkrečios priežiūros priemonės, kurios turi būti taikomos pirmuosius dvejus metus, per kuriuos konkrečioje valstybėje narėje naudojami tam tikri alternatyvūs metodai. Su šiomis priežiūros priemonėmis susijusiuose reikalavimuose turėtų būti atsižvelgta į kitoje valstybėje narėje sukurto proceso praktinio taikymo patirtį, taip pat jie turėtų būti suderinti su uždaviniu užtikrinti aukšto lygio visuomenės ir gyvūnų sveikatos apsaugą. Todėl bandomoji įmonė, kurioje bus pirmą kartą naudojamas alternatyvus metodas kiekvienoje susijusioje valstybėje narėje, turėtų būti skiriama ir prižiūrima taikant supaprastintas sąlygas.
(6)
Bandymai, kurie turi būti atlikti pradiniu alternatyvaus metodo taikymo etapu, turėtų būti pagrįsti bandymais, kuriuos atitinkama mokslo įstaiga atliko konkrečiam alternatyviam metodui įvertinti.
(7)
Kitoms valstybėms narėms turėtų būti suteikta galimybė gauti papildomos priežiūros konkrečioje valstybėje narėje rezultatus, kad ji galėtų įvertinti naujas galimybes savo atitinkamoje teritorijoje taikyti vieną iš susijusių alternatyvių metodų. Reikėtų pateikti informaciją apie alternatyvių metodų kontaktinius punktus, nurodytus sąraše, kurį elektroninėmis priemonėmis skelbia Komisija.
(8)
Todėl Reglamentą (EB) Nr. 92/2005 reikėtų atitinkamai iš dalies pakeisti.
(9)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 92/2005 iš dalies keičiamas taip:
1.
4 straipsnio 1, 2 ir 3 dalys pakeičiamos taip:
„1. Produktai, gaunami apdorojus 1 ir 2 kategorijų medžiagas, išskyrus biodyzeliną, pagamintą laikantis IV priedo nuostatų, paženklinami nepanaikinamu žymeniu pagal Reglamento (EB) Nr. 1774/2002 VI priedo I skyriaus 10 - 13 punktus.
2. Produktai, gaunami apdorojus 1 kategorijos medžiagas, pašalinami taikant bent vieną iš toliau nurodytų metodų:
a)
sudeginant arba pakartotinai sudeginant pagal Direktyvos 2000/76/EB nuostatas;
b)
laidojamos sąvartyne, kuriam buvo išduotas leidimas pagal Tarybos direktyvą 1999/31/EB;
c)
atliekant paskesnį transformavimą biodujų įmonėje ir irimo likučių pašalinimą, kaip numatyta a arba b punktuose; arba
d)
jeigu tai biodyzelinas, pagamintas laikantis IV priedo nuostatų, - sudeginant kaip degalus.
3. Produktai, gaunami apdorojus 2 ir 3 kategorijų medžiagas:
a)
pašalinami, kaip numatyta 2 dalies a arba b punktuose;
b)
toliau perdirbami į taukų darinius, iš anksto netaikant 1-5 metodų, Reglamento (EB) Nr. 1774/2002 5 straipsnio 2 dalies b punkto ii papunktyje nurodytais panaudojimo tikslais;
c)
panaudojami, transformuojami arba tiesiogiai pašalinami, iš anksto netaikant 1 metodo, kaip numatyta Reglamento (EB) Nr. 1774/2002 5 straipsnio 2 dalies c punkto i, ii ir iii papunkčiuose;
d)
jeigu tai produktai, išskyrus biodyzeliną, gaunami biodyzelino gamybos procesu, kaip apibrėžta IV priede, - naudojami techniniams produktams gaminti; arba
e)
jeigu tai biodyzelinas, pagamintas laikantis IV priedo nuostatų, - naudojami kaip numatyta 2 dalies d punkte.“
2.
5 straipsnis pakeičiamas taip:
„5 straipsnis
Papildoma pirminio taikymo priežiūra
1. Pirmuosius dvejus metus, per kuriuos įgyvendinami toliau nurodyti procesai, 1 kategorijos medžiagos apdorojimui taikomos toliau nurodytos nuostatos:
a)
šarminė hidrolizė, kaip apibrėžta I priede;
b)
biodujų aukšto slėgio hidrolizė, kaip apibrėžta III priede;
c)
biodyzelino gamybos procesas, kaip apibrėžta IV priede.
2. Proceso operatorius arba tiekėjas paskiria bandomąją įmonę bent vienoje valstybėje narėje, kurioje bent kartą per metus atliekami bandymai, siekiant pakartotinai patvirtinti proceso veiksmingumą, atsižvelgiant į gyvūnų ir visuomenės sveikatą.
3. 2 dalyje nurodytos valstybės narės kompetentinga institucija užtikrina, kad:
a)
įmonėje būtų atliekami tinkami kiekvienu apdorojimo etapu gautų medžiagų, tokių kaip skystieji ir kietieji likučiai, ir bet kokių proceso metu susidariusių dujų bandymai;
b)
vykdant įmonės oficialią kontrolę kiekvieną mėnesį būtų patikrinama įmonė ir tikrinami perdirbimo parametrai bei sąlygos; ir
c)
kitoms valstybėms narėms būtų suteikta galimybė gauti atliktos oficialios kontrolės rezultatus.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 21 d.